MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikl 251, stk. 2 om Rådets fælles holdning med henblik på vedtagelse af Europa-Parlamentets og Rådets direktiv om treogtyvende ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)

2001/0110 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikl 251, stk. 2 om Rådets fælles holdning med henblik på vedtagelse af Europa-Parlamentets og Rådets direktiv om treogtyvende ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)

1. Sagsforløb

- Ovennævnte forslag [KOM(2001) 256 endelig] blev vedtaget af Kommissionen den 14. maj 2001 og derpå fremsendt til Rådet og Europa-Parlamentet.

- Europa-Parlamentet godkendte forslaget med ændringsforslag ved førstebehandlingen den 5. februar 2002.

- Kommissionen forkastede Europa-Parlamentets ændringsforslag.

- Rådet fastlagde sin fælles holdning den 3. 6. 2002.

- Det Økonomiske og Sociale Udvalg afgav udtalelse den 12. september 2001.

2. Direktivets formål

Forslaget, der har traktatens artikel 95 som retsgrundlag, har følgende to formål:

- at opretholde det indre marked ved at indføre harmoniserede bestemmelser om markedsføring og anvendelse af stoffer, der er klassificeret som kræftfremkaldende, mutagene eller reproduktionstoksiske

- at sørge for et højt beskyttelsesniveau for sundhed og miljø ved at begrænse markedsføring og anvendelse af stoffer, der er klassificeret som kræftfremkaldende, mutagene eller reproduktionstoksiske.

3. Bemærkninger til den fælles holdning

3.1. Generelle bemærkninger

Den fælles holdning er i overensstemmelse med Kommissionens forslag.

3.2. Ændringsforslag

De to ændringsforslag, som Parlamentet har vedtaget, er ikke blevet accepteret af Kommissionen.

Kommissionen kan ikke acceptere at udvide forbudet mod stoffer, der er klassificeret som kræftfremkaldende, mutagene eller reproduktionstoksiske i kategori 1 eller 2, og mod præparater til at omfatte produkter, der markedsføres til privat brug.

De gældende begrænsninger vedrørende punkt 29, 30 og 31 i bilag I til direktiv 76/769/EØF samt Kommissionens forslag om treogtyvende ændring af direktiv 76/769/EØF omfatter stoffer og præparater. Da både stoffer og præparater er omfattet af forslaget, dækkes de situaitoner, hvor der er størst sandsynlighed for, at forbrugere udsættes for stoffer, der er klassificeret som kræftfremkalende, mutagene eller reproduktionstoksiske. Som eksempler på sådanne forbrugerprodukter kan nævnes lim, vanskemidler, rengøringsmidler osv.

Strategien i henhold til den nuværende ordning for kemiske stoffer er at vurdere hvert enkelt stof og at træffe risikohåndteringsforanstaltninger, hvis det fastslås, at der bør gribes ind for at forebygge uacceptable risici. Kommissionen vil fortsætte denne praksis, og hvis der opstår en særlig risiko på grund af stoffer, der er klassificeret som kræftfremkaldende, mutagene eller reproduktionstoksiske i produkter, vil der blive fremsat forslag om begrænsninger i hvert enkelt tilfælde.

Hvis direktivets anvendelsesområde skulle udvides yderligere til at forbyde stoffer, der er klassificeret som kræftfremkaldende, mutagene eller reproduktionstoksiske i produkter, der markedsføres til privat brug, ville man stå over for en enorm opgave, der indebærer risikovurdering af i hundredvis af stoffer og måske i tusindvis af anvendelsesområder.

At igangsætte et så stort antal risikovurderinger ville ikke være praktisk muligt og ville heller ikke være i overensstemmelse med Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer [1] eller med Kommissionens forordning (EF) nr. 2364/2000 af 25. oktober 2000 vedrørende den fjerde liste over prioriterede stoffer i medfør af Rådets forordning (EØF) nr. 793/93 [2], i hvilken der er fastlagt en liste over prioriterede stoffer, som der skal foretages en risikovurdering af. Kommissionen er af den opfattelse, at disse lister over prioriterede stoffer, som er udarbejdet på grundlag af medlemsstaternes henstillinger, bør danne grundlag for afgørelsen af, om der skal iværksættes risikovurderinger, da de sikrer, at Fællesskabet først koncentrerer sine begrænsede ressourcer om de farligste stoffer.

[1] EFT L 85 af 5.4.1993, s. 1.

[2] EFT L 273 af 26.10.2000, s. 5.

Med hensyn til det generelle spørgsmål om at begrænse risikoen ved farlige stoffer vil Kommissionen gerne gøre opmærksom på de væsentlige ændringer, som den nye strategi for kemiske stoffer vil medføre, og som har direkte relevans, når det gælder om at opfylde de målsætninger, som ændringsforslagene tager sigte på.

Disse ændringer vil betyde, at ca. 30 000 stoffer skal registreres som led i en proces, hvor industrien skal indberette data - herunder en foreløbig risikovurdering - for hvert af disse stoffer. Desuden vil den godkendelsesprocedure, som skal anvendes for meget problematiske stoffer, herunder stoffer, der er klassificeret som kræftfremkaldende, mutagene eller reproduktionstoksiske, indebære strengere krav. Forslagene er næsten færdigudarbejdet og vil blive forelagt Rådet og Parlamentet senere i år.

3.3. Rådets fælles holdning

Rådets fælles holdning er helt i overensstemmelse med Kommissionens forslag.

4. Konklusion

Kommissionen støtter den fælles holdning, fordi den er helt i overensstemmelse med forslaget.